【明報專訊】張家輝、周勵淇和唐文龍前晚出席電影《超意神探》首映,對於新片在內地變網大上映,張家輝直認不介意,認為演員的崗位是做演員的事,不是負責決策,其他問題與他冇關,「我一直都冇刻意不做網大,網大都是演戲啫,就算電影、電視劇和舞台劇等,都是表演工作,只要遇到令我很心動的劇本或班底,不排除再演網大」。
自誇靚仔 老婆靚冇壓力
張家輝戲中角色記憶力異於常人,自詡拍戲記憶力也很好,以前在無綫拍古裝劇,一口氣背兩頁紙對白完全冇問題,但現實生活處理私人事卻冇記性。問私人事是否交老婆關詠荷處理?他說:「又唔係,佢會問番我,大家記到就記,記唔到就算。」
對於老婆再拍廣告獲網民大讚「凍齡」,張家輝即賣口乖,「老婆不嬲都係正,在家望住她都有話正,還跟她講老有老靚,即係後生時又靚、年紀大了又靚、將來老咗都係咁靚。唔係𧨾佢,佢真係成日呈現到佢係一個好靚嘅人,唔見我成日收埋佢喺屋企咩?」問老婆咁靚可有壓力?他笑說:「我本身都係靚仔,點會有壓力,唔係未見過番禺溝廣州呢啲混血兒呀。」
周勵淇去年曾傳懷第二胎,張家輝笑她已生了,周勵淇澄清:「見到冇啦,真係冇,其實一個小朋友都幾好,暫時不會生,湊一個已經好辛苦,全部嘢都係我搞,基本上冇晒工作時間。兒子將升讀K2,時間好啲我就可以出來做嘢,成日對住個仔我都好辛苦,可能個仔都係咁諗,想我快啲返工。」